ai4bharat/Pralekha huggingface dataset:
पेट्रोलियम आणि नैसर्गिक वायू मंत्रालय
महाबाहू ब्रम्हपूत्रेवरील कमी कार्बन उत्सर्जन करणाऱ्या क्रुझला केन्द्रीय पेट्रोलियम मंत्र्यांनी केले रवाना
नवी दिल्ली, 24 जानेवारी 2023
बंगळुरू येथे 6-8 फेब्रुवारी 2023 दरम्यान आयोजित करण्यात येणाऱ्या भारत ऊर्जा सप्ताह 2023  च्या पार्श्वभूमीवर, केंद्रीय पेट्रोलियम आणि नैसर्गिक वायू, गृहनिर्माण आणि शहरी व्यवहार मंत्री हरदीप एस. पुरी यांनी आज मिथेनॉल मिश्रित डिझेलचा  वापर केल्या जाणाऱ्या अंतर्देशीय जहाजाचे समारंभपूर्वक उद्घाटन केले. केंद्रीय पेट्रोलियम आणि नैसर्गिक वायू, श्रम आणि रोजगार राज्यमंत्री रामेश्वर तेली हे देखील यावेळी उपस्थित होते.
'एसबी गंगाधर' नावाच्या 50 आसनी नौकेतून त्यांनी यावेळी विहार केला. ही नौका, दोन रस्टन मेक डिझेल इंजिनने  सुसज्ज आहे. एमडी-15  इंधनावर ही नौका चालवली जाईल.
मिथेनॉल हे कमी कार्बन उत्सर्जन करणारे हायड्रोजन वाहक इंधन आहे. राख, कोळसा, कृषी अवशेष, औष्णिक उर्जा प्रकल्पांमधील कार्बन डायऑक्साईड आणि नैसर्गिक वायूपासून हे तयार केले जाते. कॉप 21 प्रति भारताची वचनबद्धता पूर्ण करण्याचा हा सर्वोत्तम मार्ग आहे.
पेट्रोल आणि डिझेलच्या तुलनेत ऊर्जा क्षमतेत किंचित कमी असले तरी, मिथेनॉल या दोन्ही इंधनांना वाहतूक क्षेत्र , ऊर्जा क्षेत्र  आणि स्वयंपाक इंधनासाठी . पर्याय ठरु शकते.
"आसाममध्ये, आसाम पेट्रोकेमिकल लिमिटेड , नामरूप सध्या सुमारे 100 टीपीडी मिथेनॉलचे उत्पादन करत असून मिथेनॉलच्या 500 टीपीडी उत्पादनासाठी एक नवीन प्रकल्प राबवत आहे." असे त्यांनी प्रसारमाध्यमांना सांगितले. "देशात स्वदेशी तंत्रज्ञानाचा वापर करून कोळशापासून मिथेनॉल प्रकल्प उभारण्याचे काम प्रगतीपथावर आहे. बीएचईएल , थरमॅक्स आणि आयआयटी दिल्ली द्वारे ते विकसित केले जात आहे." असेही त्यांनी सांगितले.
भारताच्या तेल आयातीचा खर्च, हरितगृह वायू  उत्सर्जन कमी करणे आणि कोळशाचे साठे तसेच नगरपालिकेतील घनकचऱ्याचे मिथेनॉलमध्ये रूपांतर करणे हे नीती आयोगाच्या 'मिथेनॉल अर्थव्यवस्था' कार्यक्रमाचे उद्दीष्ट आहे.
जलवाहतुकीच्या दृष्टीने मिथेनॉल हे किफायतशीर पर्यायी इंधन आहे. हे इतर इंधनापेक्षा कमी खर्चिक आहे. किनाऱ्यावरील साठवणूक आणि संबंधित पायाभूत सुविधा विकसित करण्याच्या दृष्टीने किफायतशीर आहे. मिथेनॉलवर चालण्यासाठी जहाजात बदल करण्यासाठी लागणारा खर्च इतर पर्यायी इंधन रूपांतरणांपेक्षा लक्षणीयरीत्या कमी आहे. बदलानंतर महागड्या एक्झॉस्ट वायूचीही आवश्यकता नाही आणि द्रव इंधन म्हणून, मिथेनॉल हाताळण्यासाठी विद्यमान साठवणूक आणि संबंधित पायाभूत सुविधांसाठी फक्त किरकोळ बदल आवश्यक आहेत.
इंधनात 15% मिथेनॉल मिसळल्याने इंधन/कच्च्या तेलाच्या आयातीत किमान 15% कपात होऊ शकते. या व्यतिरिक्त, यामुळे, एनओएक्स आणि एसओएक्सच्या बाबतीत जीएचजी उत्सर्जन 20% कमी होईल, ज्यामुळे शहरी हवेची गुणवत्ता सुधारेल.
भारतीय उर्जा सप्ताहाबाबत :
आयईडब्लू 2023 हा भारताच्या जी20 अध्यक्षतेखालील पहिला मोठा कार्यक्रम आहे. पंतप्रधान नरेंद्र मोदी यांनी कॉप26 मध्ये, 2070 पर्यंत भारताचे उत्सर्जन निव्वळ-शून्य पर्यंत कमी करण्याची प्रतिज्ञा केली होती. त्याप्रती हा सप्ताह वचनबद्धता दर्शवतो.
भारत सरकारच्या पेट्रोलियम आणि नैसर्गिक वायू मंत्रालयाच्या अखत्यारीत भारत ऊर्जा सप्ताह आयोजित केला आहे. सर्व सार्वजनिक क्षेत्रातील उपक्रमांच्या  सहभागासह आणि अधिकृतपणे भारतीय पेट्रोलियम उद्योग महासंघाद्वारे  समर्थित, सरकारने, सर्वोच्च स्तरावर समर्थित केलेला एकमेव आणि सर्वसमावेशक असा हा आंतरराष्ट्रीय ऊर्जा कार्यक्रम आहे.
S.Kane/V.Ghode/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 146
मंत्रिमंडळ
भारतीय औषधपद्धती आणि होमिओपॅथी औषधसूची आयोग स्थापन करण्यास केंद्रीय मंत्रिमंडळाची मंजुरी, आयुष मंत्रालयांतर्गत दुय्यम कार्यालय म्हणून काम करणार
नवी दिल्ली, 3 जून 2020
भारतीय औषधपद्धती आणि होमिओपॅथी औषधसूची आयोगाची  पुनःस्थापना करण्यास, पंतप्रधान नरेंद्र मोदी यांच्या अध्यक्षतेतील केंद्रीय मंत्रिमंडळाने मान्यता दिली आहे. हा आयोग आता, आयुष मंत्रालयांतर्गत दुय्यम कार्यालय म्हणून काम करणार असून त्यासाठी आज, 1975 पासून गाझियाबादमध्ये कार्यरत असणाऱ्या PLIM अर्थात भारतीय औषधपद्धती औषधसूची प्रयोगशाळा आणि HPL अर्थात होमिओपॅथिक औषधसूची प्रयोगशाळा या दोन केंद्रीय प्रयोगशाळांचे त्यात विलीनीकरण करण्यात आले.
सध्या PCIM&H ही आयुष मंत्रालयांतर्गत काम करणारी स्वायत्त संस्था आहे. तीनही संस्थांच्या संबंधित पायाभूत सुविधा, तांत्रिक मनुष्यबळ, आणि आर्थिक संसाधने यांच्या व्यवहार्य आणि उचित उपयोजनाच्या उद्देशाने हे विलीनीकरण करण्यात आले आहे. आयुर्वेद,सिद्ध, युनानी आणि होमिओपॅथिक औषधांच्या परिणामांविषयी प्रमाणीकरण करून प्रभावी पद्धतीने त्यांचे नियमन व गुणवत्तेवर नियंत्रण असा उद्देश यामागे ठेवण्यात आला आहे.
आयुष प्रकारच्या औषधांचे प्रमाणीकरण विकसित होण्यास, तसेच औषधसूची व सूत्रे प्रकाशित करण्यास याचा उपयोग होऊ शकणार आहे. विलीनीकरणानंतरच्या PCIM&H च्या रचनेला कायदेशीर दर्जा देण्याचाही उद्देश येथे ठेवण्यात आला आहे. आरोग्यसेवा महासंचालक, औषधीद्रव्य महानियंत्रक आणि आयुर्वेद-सिद्ध-युनानी औषधद्रव्य तांत्रिक सल्लागार मंडळ यांच्याशी याविषयी सल्लामसलत करण्यात आली आहे. तसेच, अर्थमंत्रालयांतर्गत काम करणाऱ्या व्यय विभागाने विलीनीकरण झालेल्या संस्थांच्या पदासोपानाविषयक प्रस्तावास मान्यता दिली आहे.
आतापर्यंत आयुष मंत्रालयांतर्गत कार्यरत असलेल्या PLIM आणि HPL ही दोन्ही दुय्यम कार्यालये व PCIM&H ही स्वायत्त संस्था- अशा या तीन संस्था आता समान प्रशासकीय नियंत्रणाखालील दुय्यम कार्यालय म्हणून काम करतील.
विलीनीकरणानंतर PCIM&H या संस्थेला सदर मंत्रालयांतर्गत पुरेशी व योग्य अशी प्रशासकीय रचना मिळणार असून औषधसूची निर्माण करण्याच्या कामासाठी क्षमताविकास करणे तसेच औषध- प्रमाणीकरण, बनावट औषधनिर्मितीवर नियंत्रण असे अनेक उद्देश यातून साध्य होणार आहेत.
S.Pophale/J.Waishampayan/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
रेल्वे मंत्रालय
भारतीय रेल्वेची 7 एप्रिल 2023 रोजी नवी दिल्ली सफदरजंग रेल्वे स्थानकामधून भारत गौरव डिलक्स एसी टुरिस्ट ट्रेन, “श्री रामायण यात्रा”
बहुप्रतीक्षित "श्री रामायणयात्रा" 17 रात्री/18 दिवसांमध्ये अयोध्या, नाशिक, नागपूर अशा प्रमुख ठिकाणांना भेट देऊन नवी दिल्लीला परतणार
भारत सरकारच्या “देखो अपना देश” आणि “एक भारत श्रेष्ठ भारत” या संकल्पनेला चालना देण्यासाठी भारत गौरव पर्यटन रेल-गाड्या चालवणार
नवी दिल्ली, 15 मार्च 2023
भारतीय रेल्वेने तीर्थक्षेत्र पर्यटनाला चालना देण्यासाठी भारत गौरव डिलक्स एसी टुरिस्ट ट्रेन, अर्थात पर्यटन रेल्वे गाडीच्या माध्यमातून, “श्री रामायण यात्रा” सुरु करण्याचा निर्णय घेतला आहे. ही रेल्वे यात्रा 7 एप्रिल 2023 रोजी नवी दिल्ली इथल्या सफदरजंग रेल्वे स्थानकापासून सुरू होणार असून, या प्रवासात भगवान श्री रामाच्या जीवनाशी संबंधित प्रमुख ठिकाणांचा समावेश असेल.
ही प्रस्तावित रेल्वे यात्रा आधुनिक सुविधांनी युक्त भारत गौरव डिलक्स एसी टुरिस्ट रेल्वेने आयोजित केली जाईल. आतापर्यंत 26 भारत गौरव रेल्वे गाड्या सुरू करण्यात आल्या आहेत.
स्टेट ऑफ आर्ट डिलक्स एसी टुरिस्ट रेल्वे गाडीमध्ये उत्तम भोजन सुविधा देणारी दोन उपहारगृहे, आधुनिक स्वयंपाकघर, डब्यांमध्ये शॉवर क्यूबिकल्स, फूट मसाजर यासह अनेक नाविन्यपूर्ण वैशिष्ट्ये आहेत. पूर्णपणे वातानुकूलित गाडीमध्ये फर्स्ट एसी आणि सेकंड एसी असे दोन प्रकारचे प्रवासी डबे असतील. गाडीतील प्रत्येक डब्यासाठी सीसीटीव्ही कॅमेरे आणि सुरक्षा रक्षक, अशी सुरक्षा वैशिष्ट्ये उपलब्ध असतील.
बहुप्रतीक्षित रेल यात्रा, "श्री रामायणयात्रा" 17 रात्री/18 दिवसांच्या प्रवासाला निघणार असून, अयोध्या, नंदीग्राम, सीतामढी, जनकपूर, बक्सर, वाराणसी, प्रयागराज, चित्रकूट, नाशिक, हम्पी, रामेश्वरम, भद्राचलम, नागपूर या महत्वाच्या ठिकाणांना भेट देऊन, ती नवी दिल्ली इथे परतेल.
देशांतर्गत पर्यटनाला चालना देण्यासाठी भारत सरकारच्या “देखो अपना देश” आणि “एकभारत श्रेष्ठभारत” या उपक्रमाच्या अनुषंगाने ही विशेष पर्यटक रेल्वे सेवा सुरू करण्यात आली असून, गाडीच्या 2AC वर्गासाठी रुपये 1,14,065/-, 1AC वर्गाच्या केबिन साठी रुपये 1,46,545/-, आणि 1AC कुपे साठी रुपये 1,68,950/- प्रति व्यक्ती या दराने शुल्क आकारले जाईल.
अधिक तपशीलांसाठी आपण IRCTC वेबसाइटला भेट देऊ शकता: https://www.irctctourism.com वेब पोर्टलवर प्रथम येणाऱ्याला प्राधान्य, या तत्त्वावर ऑनलाइन आरक्षण सेवा उपलब्ध आहे.S.Bedekar/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 75
संरक्षण मंत्रालय
मेन्टेनन्स कमांडच्या कमांडर्सची परिषद
नागपूर येथे झालेल्या मेन्टेनन्स कमांड कमांडर्स परिषदेला,हवाई दल प्रमुख आरकेएस भदौरिया, पीव्हीएसएम,एव्हीएसएम,व्हीएम एडीसी उपस्थित होते.वायू सेना नगर इथे 11 आणि 12 ऑगस्ट 2021 ला ही परिषद झाली. एअर मार्शल शशिकर चौधरी एव्हीएसएम, व्हीएसएम एडीसी एओसी-इन-सी मेन्टेनन्स कमांड यांनी हवाई दल प्रमुखांचे स्वागत केले.
मेन्टेनन्स कमांड अंतर्गत येणारे दुरुस्ती डेपो ,साधनसामग्री डेपो, आणि इतर स्टेशन आणि विभागांचे कमांडर्स या दोन दिवसीय परिषदेला उपस्थित होते. सध्या सुरु असलेल्या प्रकल्पांचा यावेळी आढावा घेण्यात आला आणि येत्या वर्षासाठीच्या उद्दिष्टांचा आणि कामांबाबत चर्चा करण्यात आली.
भारतीय हवाई दलाच्या विशाल आणि महत्वाच्या आवश्यकता पूर्ण करण्यामध्ये मेन्टेनन्स कमांडची महत्वाची भूमिका असल्याचे हवाई दल प्रमुखांनी यावेळी कमांडर्सना संबोधित करताना सांगितले. भारतीय हवाई दल आधुनिक आणि भविष्यासाठी सज्ज राखण्यासाठी कमांडने सुरु केलेल्या उपक्रमांबद्दल त्यांनी प्रशंसा केली. जटील काळात देखभाल आणि परिचालनात अधिक सुधारणेकरिता क्षमता वृद्धीची आवश्यकता त्यांनी अधोरेखित केली, ज्यासाठी स्वदेशी प्रकल्पावर भर देणे आवश्यक आहे,असे त्यांनी सांगितले.
नुकत्याच झालेल्या काही घटनांचा उल्लेख करत सुरक्षेच्या नव्या आव्हानांचा मुकाबला करण्यासाठी सजगता आणि सतर्कतेचे महत्व त्यांनी अधोरेखित केले. कृत्रिम बुद्धीमत्ता आणि परिवर्तनासाठी स्वयंचलन यासारख्या आधुनिक तंत्रज्ञानाचा स्वीकार करण्याची आवश्यकता त्यांनी व्यक्त केली, ज्यायोगे कोणत्याही परिस्थितीसाठी भारतीय हवाई दल नेहमीच सज्ज आहे याची सुनिश्चिती राहील.
भविष्यातही मेन्टेनन्स कमांड,एकीकृत कार्यासाठी देखभाल आणि लॉजिस्टिक साठी साधन संपन्न संस्था म्हणून कार्यरत राहावी यासाठीच्या आपल्या प्रयत्नात स्वदेशी आणि आधुनिकीकरणाचा मंत्र बिंबवून घ्यावा असे आवाहन त्यांनी कमांडर्सना केले.
इलेक्ट्रॉनिक्स आणि माहिती तंत्रज्ञान मंत्रालय
विज्ञान क्षेत्रातील महिलांचा सन्मान करण्यासाठी मायजीओव्हीसोबत महिला आणि बालविकास मंत्रालयाकडून ऑनलाईन मोहीमेचा प्रारंभ
स्टेम अर्थात विज्ञान, तंत्रज्ञान, इलेक्ट्रॉनिक्स आणि गणित या क्षेत्रात स्वतःचे वेगळे स्थान निर्माण करणाऱ्या महिलांचा सन्मान करण्यासाठी, तसेच या क्षेत्रात प्रावीण्य मिळवण्याची आणि राष्ट्रउभारणीत योगदान देण्याची महत्त्वाकांक्षा बाळगणाऱ्या युवतींना प्रोत्साहन देण्यासाठी महिला आणि बालविकास मंत्रालयाने शिक्षण मंत्रालय आणि माय जीओव्ही, इलेक्ट्रॉनिक्स आणि माहिती तंत्रज्ञान मंत्रालय यांच्या सहकार्याने आज विज्ञान क्षेत्रातील महिला आणि युवतींच्या आंतरराष्ट्रीय दिनाच्या निमित्ताने एक ऑनलाईन मोहीम सुरू केली. गणित आणि विज्ञान या विषयात देशभरात ज्या मुलींनी उत्तम कामगिरी केली आहे त्यांचा सन्मान या मोहिमेद्वारे करण्यात येत आहे आणि भावी काळात आपल्याला अभिमान वाटेल अशी कामगिरी करण्यासाठी या स्टेमस्टार्सना प्रोत्साहन देण्यात येत आहे. “ शालेय विद्यार्थ्यांमधील कल्पना आणि नवोन्मेषाच्या सामर्थ्याला बळ देण्यामुळे आपल्या नवोन्मेषाच्या कक्षा रुंदावतील” या पंतप्रधान नरेंद्र मोदी यांच्या संकल्पनेवर ही मोहीम आधारित आहे. या मोहिमेचा भाग म्हणून नागरिक एखाद्या युवा स्टेमस्टारचे त्यांची राज्ये/ जिल्हे येथून त्यांच्या वैयक्तिक कार्डच्या माध्यमातून अभिनंदन करू शकतात आणि आपल्या देशाच्या विकासासाठी अतिशय महत्त्वाच्या असलेल्या या विषयांमध्ये प्रावीण्य मिळवण्यासाठी त्यांना प्रोत्साहित करू शकतात. मायजीओव्हीवर अशा 700 पेक्षा जास्त स्टेमस्टार्सची माहिती प्रदर्शित करण्यात आली आहे. त्यासाठी https://mygov.in/stem-star ला भेट द्या आणि आपल्या भावी सुपरस्टार्सचे कौतुक #WomenInScience सोबत आपल्या वैयक्तिक कार्डवर समाजमाध्यमांवर प्रसिद्ध करा.
पंतप्रधान कार्यालय
आंध्र प्रदेशातल्या पूर्व गोदावरीमध्ये नाव उलटून झालेल्या जीवितहानीबद्दल पंतप्रधानांनी व्यक्त केले दु:ख
नवी दिल्ली, 15 सप्टेंबर 2019
आंध्र प्रदेशातल्या पूर्व गोदावरीमध्ये नाव उलटून झालेल्या जीवितहानीबद्दल पंतप्रधान नरेंद्र मोदी यांनी दु:ख व्यक्त केले आहे.
“आंध्र प्रदेशातल्या पूर्व गोदावरीमध्ये नाव उलटल्याने झालेल्या दुर्घटनेमुळे दु:ख झाले. मी दुर्घटनाग्रस्त कुटुंबियांच्या दु:खात सहभागी आहे. दुर्घटनास्थळी बचाव कार्य सुरु आहे”, असे पंतप्रधानांनी म्हटले आहे.
B.Gokhale/S.Kakade/P.Malandkar
(Visitor Counter : 82
पंतप्रधान कार्यालय
महाराष्ट्रात धुळे येथे झालेल्या अपघातामधील जीवित हानी बद्दल पंतप्रधानांनी शोक व्यक्त केला
पंतप्रधान राष्ट्रीय मदत निधीमधून मदत जाहीर
नवी दिल्ली, 4 जुलै 2023
पंतप्रधान नरेंद्र मोदी यांनी महाराष्ट्रात धुळे येथे झालेल्या अपघातामधील जीवितहानीबद्दल शोक व्यक्त केला आहे. पंतप्रधानांनी, पंतप्रधान राष्ट्रीय मदत निधी मधून अपघातात मृत्युमुखी पडलेल्या प्रत्येक व्यक्तीच्या जवळच्या नातेवाईकाला रु. 2 लाख, आणि जखमींना प्रत्येकी रु. 50,000 रुपयांची मदत जाहीर केली आहे.
पंतप्रधान कार्यालयाने ट्वीट केले आहे:
“महाराष्ट्रात धुळे येथे झालेला अपघात दुःखद आहे. शोकग्रस्त कुटुंबियांच्या दुःखात सहभागी आहे. जखमींच्या प्रकृतीत लवकर सुधारणा होवो, अशी प्रार्थना. राष्ट्रीय मदत निधी मधून अपघातात मृत्युमुखी पडलेल्या प्रत्येक व्यक्तीच्या जवळच्या नातेवाईकाला रु. 2 लाख, आणि जखमींना प्रत्येकी रु. 50,000 रुपयांची मदत दिली जाईल. पंतप्रधान @narendramodi”
S.Kane/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
माहिती आणि प्रसारण मंत्रालय
इफ्फीमध्ये सहभागी होण्याचे स्वप्न पूर्ण झालं- “दिग्दर्शकांसोबत संवाद” कार्यक्रमात दिग्दर्शक दीप्ती सिवन यांनी व्यक्त केल्या भावना
चित्रपटनिर्मिती हे माझे स्वप्न-संपूरक चित्रपटाचे दिग्दर्शक प्रबल चक्रवर्ती
पणजी, 22 नोव्हेंबर 2018
49 व्या इफ्फी मध्ये आज ‘डिकोडिंग शंकर’ आणि ‘संपूरक’ या दोन चित्रपटांच्या दिग्दर्शकांनी संयुक्त पत्रकार परिषदेत पत्रकारांशी संवाद साधला.
नॉन फिचर फिल्म विभागात या दोन्ही दिग्दर्शकांचे चित्रपट इफ्फीमध्ये दाखवले जाणार आहेत .
चित्रपट निर्मिती ही त्याविषयीच्या शिक्षणातून नाही , तर तुमची आवड आणि ध्यास यातून जन्माला येते, असं मत ‘डिकोडिंग शंकर’ या चित्रपटाच्या दिग्दर्शिका दीप्ती सिवन यांनी व्यक्त केलं. प्रसिद्ध गायक-संगीतकार शंकर महादेवन यांच्या आयुष्यावर आधारित असलेल्या या चित्रपटाच्या निर्मितीविषयी त्यांनी माहिती दिली. शंकर महादेवन यांनी त्यांची आवड म्हणून संगीतसाधना केली असं सांगत, या चित्रपटातून आम्हाला हाच संदेश द्यायचा आहे की , तुमच्या आवडी, तुमची स्वप्ने पूर्ण करा, तुमचे शिक्षण काय आहे, याचा विचार करु नका. आपली आवड पूर्ण करण्याचा ध्यास घेतला तर यश आणि आनंद दोन्ही मिळेल, असं सिवन म्हणाल्या.
‘संपूरक’  या बांगला भाषेतील चित्रपटाचे दिग्दर्शक प्रबल चक्रवर्ती यांनीही यावेळी आपल्या चित्रपटांविषयी माहिती दिली. चित्रपट निर्मिती हे आपले स्वप्न होते आणि आजही आहे,असे चक्रवर्ती म्हणाले. त्यांच्या संपूरक चित्रपटाची कथा स्त्री-प्रधान असून घर आणि नोकरी दोन्ही आघाड्या यशस्वीपणे सांभाळणाऱ्या स्त्रियांविषयी हा चित्रपट भाष्य करतो.
अमेरिकेत एक अभियंता म्हणून केलेल्या कामांचा अनुभवही त्यांनी यावेळी सांगितला. जागतिक अनुभवांमुळे तुमच्या आयुष्याच्या कक्षा रुंदावतात, असे ते म्हणाले. लघुपट निर्मितीचा अनुभव अतिशय आनंददायक आल्याचेही ते म्हणाले.
B.Gokhale/R.Aghor/P.Malandkar
(Visitor Counter : 78
माहिती आणि प्रसारण मंत्रालय
53 व्या इफ्फीमध्ये अकादमी पुरस्काराच्या स्पर्धेतील ‘बर्थडे बॉय’ या चित्रपटाचे सादरीकरण
आमचा चित्रपट म्हणजे जीवनाचा सोहोळा आहे’ - बर्थडे बॉय चित्रपटाचे दिग्दर्शक आर्टुरो माँटेनेग्रो
गोवा/मुंबई, 25 नोव्हेंबर 2022
मेणबत्त्या, केक, दिवे आणि मित्र....... वाढदिवशी एखाद्याला आणखी काय हवे? समुद्रकिनारी असलेल्या एका घरात जिमी मित्रांसह त्याचा 45 वा वाढदिवस साजरा करत असतो. केक कापल्यानंतर आपण आत्मघात करण्याचे ठरवत होतो असे त्याने सांगितल्यावर परिस्थिती पूर्णपणे बदलून जाते.
बर्थडे बॉय   हा पनामाचा चित्रपट आर्टुरो माँटेनेग्रो यांनी दिग्दर्शित केला आहे. गोवा येथे सुरु असलेल्या 53व्या इफ्फी अर्थात भारतीय आंतरराष्ट्रीय चित्रपट महोत्सवात आयोजित केलेल्या ‘टेबल टॉक्स’ या चर्चात्मक कार्यक्रमात ‘बर्थडे बॉय’ या चित्रपटाबद्दल बोलताना दिग्दर्शक आर्टुरो माँटेनेग्रो यांनी जगातील आत्महत्यांच्या वाढत्या प्रमाणाचा उल्लेख केला. “बर्थडे बॉय हा चित्रपट मैत्रीबद्दल भाष्य करतो. आपल्यासमोर फक्त वर्तमानकाळ आहे आणि भविष्याची चिंता करणे व्यर्थ आहे,” असे आर्टुरो यांनी सांगितले.
या चित्रपटाचे कथाकार आणि निर्माते अँड्री जे. बॅरिएंटोस हे देखील या टेबल टॉक्स मध्ये उपस्थित होते. ते म्हणाले, “या चित्रपटाची कल्पना महामारीच्या काळात सुचली. त्या काळात आपण मोठ्या प्रमाणात मृत्यूबद्दल बोलत होतो.” हा चित्रपट अमायोट्रॉफीक लॅटरल स्क्लेरॉसिस  या आजाराविषयी माहिती देतो चित्रपटाचे मुख्य पात्र या आजाराने ग्रासलेले आहे. “या चित्रपटात एएलएसविषयी संवाद घडतो, चित्रपटासाठीचा विषय म्हणून या विषयाला याआधी कोणीही हात घातलेला नाही,” दिग्दर्शक म्हणाले. या आजाराविषयी माहिती देताना ते म्हणाले, “संवाद साधणे शक्य न होणे हे खरोखरच गुदमरून टाकणारे आणि निराशाजनक आहे.”
बर्थडे बॉय हा चित्रपट या वर्षी अकादमी पुरस्कारांच्या देखील स्पर्धेत आहे. “तुमच्या देशाचे प्रतिनिधित्व करणे ही अत्यंत सुंदर गोष्ट आहे. अशावेळी वाटतं की तुम्ही तुमचा राष्ट्रध्वज मिरवता आहात,” आर्टुरो माँटेनेग्रो भावना व्यक्त करत म्हणाले. “बर्थडे बॉय हा चित्रपट म्हणजे जीवनाचा सोहोळा आहे. आमचा चित्रपट अत्यंत व्यक्तिगत पातळीवरचा आहे आणि त्यात जन्म आणि मृत्यू यांबद्दल विवेचन आहे. हा चित्रपट जीवनाचे वर्तुळ दर्शवतो,” दिग्दर्शक म्हणाले.PIB Mumbai | G.Chippalkatti/S.Chitnis/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 126
ग्राहक व्यवहार, अन्न आणि सार्वजनिक पुरवठा मंत्रालय
केन्द्रीय ग्राहक संरक्षण प्राधिकरणाने सेन्सोडाइन उत्पादनांच्या जाहिरातीं विरोधात आदेश केला पारित
सीसीपीएने “जगभरातील दंतवैद्यांनी शिफारस केलेले” आणि “जगातली क्रमांक एकची संवेदनशील टूथपेस्ट” असे दावे करणाऱ्या जाहिराती बंद करण्याचे दिले निर्देश; 10,00,000 रुपयांचा ठोठावला दंड
नवी दिल्ली, 22 मार्च 2022
निधी खरे यांच्या अध्यक्षतेखालील केंद्रीय ग्राहक संरक्षण प्राधिकरणाने  नुकतेच सेन्सोडाइन उत्पादनांच्या दिशाभूल करणाऱ्या जाहिरातींच्या विरोधात आदेश पारित केले. “जगभरातील दंतवैद्यांनी शिफारस केलेले” आणि “जगातली क्रमांक एकची संवेदनशील टूथपेस्ट” असे दावे या जाहीरातीत केले आहेत. यापूर्वी, ‘परदेशी दंतवैद्यांनी शिफारस केलेल्या’ असे दर्शवणाऱ्या सेन्सोडाइन उत्पादनांच्या जाहिराती बंद करण्याचे निर्देश सीसीपीएने, 9 फेब्रुवारी 2022 रोजी दिले होते. सीसीपीएने दूरचित्रवाणी, यूट्यूब, फेसबुक आणि ट्विटरसह विविध व्यासपीठांवरील सेन्सोडाइन उत्पादनांच्या जाहिरातींवर स्वतःहून कारवाई सुरू केली होती. या जाहिरातींमध्ये दाखवले आहे की, हे दंतवैद्य भारताबाहेर प्रॅक्टिस करत आहेत , सेन्सोडाइन उत्पादनांच्या वापरास मान्यता देत आहेत, उदाहरणार्थ सेन्सोडाइन रॅपिड रिलीफ. आणि सेन्सोडाइन फ्रेश जेल दातांच्या संवेदनशीलतेपासून संरक्षण करते, सेन्सोडाइन हे “जगभरातील दंतवैद्यांनी शिफारस केलेले”, “जगातील क्रमांक एकची संवेदनशील टूथपेस्ट” आहे आणि 60 सेकंदात वेदनेला आराम देते हे “वैद्यकीयदृष्ट्या सिद्ध झाल्याचा दावा केला आहे.
कंपनीने आपल्या दाव्याच्या सत्यतेबाबत दिलेल्या माहितीची तपासणी केल्यानंतर, कंपनीने "जगभरातील दंतवैद्यांनी शिफारस केलेले" आणि "जागतिक क्रमांक एकची संवेदनशील टूथपेस्ट" या दाव्याच्या समर्थनार्थ सादर केलेले दोन बाजार सर्वेक्षण केवळ भारतातील दंतचिकित्सकां संदर्भात केल्याचे सीसीपीएला आढळले.
जाहिरातींमध्ये केलेल्या दाव्यांच्या पुष्ट्यर्थ किंवा सेन्सोडाइन उत्पादनांचे जागतिक स्तरावर महत्त्व सूचित करण्यासाठी कंपनीने कोणताही ठोस अभ्यास किंवा साहित्य सादर केले नाही. अशा प्रकारे, हे दावे कोणत्याही कारणास्तव किंवा औचित्य नसलेले आढळून आले. त्यामुळे, “जगभरातील दंतवैद्यांनी शिफारस केलेले” आणि “जागतिक क्रमांक एकची संवेदनशील टूथपेस्ट” असे दावे करणाऱ्या सेन्सोडाइन उत्पादनांच्या जाहिराती सात दिवसांच्या आत बंद करण्याचे आदेश सीसीपीएने दिले आहेत आणि 10,00,000 रुपयांचा दंड भरण्याचे निर्देश दिले आहेत. तसेच, परदेशी दंतवैद्यांकडून समर्थन दर्शवणाऱ्या जाहिराती यापूर्वी दिलेल्या आदेशानुसार बंद करण्याचे आदेश सीसीपीएने दिले आहेत.
कोविड-19 महामारीच्या पार्श्वभूमीवर ग्राहकांच्या संवेदनशीलतेचा विचार करता, सीसीपीएने दिशाभूल करणाऱ्या जाहिरातींवर कठोर कारवाई सुरु केली आहे. या अंतर्गत 13 कंपन्यांनी त्यांच्या जाहिराती मागे घेतल्या आणि 3 कंपन्यांनी जाहिरातींमधे सुधारणा केल्या.
R.Aghor/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 143
वाणिज्य आणि उदयोग मंत्रालय
भारताची एकूण  निर्यात जून 2021 मधल्या 52.8 अब्ज अमेरिकी डॉलरवरून वाढून जून 2022 मध्ये 64.9 अब्ज अमेरिकी डॉलरवर पोचली
नवी दिल्ली, 27 जुलै 2022
भारताची एकूण  निर्यात जून 2021 मधल्या 52.8 अब्ज अमेरिकी डॉलरवरून जून 2022 मध्ये 64.9 अब्ज अमेरिकी डॉलरवर पोचली आहे. तर, एकूण  आयात जून 2021 मधल्या 52.9 अब्ज अमेरिकी डॉलरवरून वाढून, जून 2022 मध्ये 82.4 अब्ज अमेरिकी डॉलर झाली.
निर्यातीला चालना देण्यासाठी सरकारने पुढील उपाययोजना केल्या आहेत:
- परकीय व्यापार धोरणाची मुदत  30-09-2022 पर्यंत वाढवली.
- निर्यातीला चालना देण्यासाठी अनेक योजनांद्वारे सहाय्य प्रदान केले , जसे की, निर्यातीसाठी व्यापारी पायाभूत सुविधा योजना  आणि बाजार प्रवेश पुढाकार योजना .
- कामगाराभिमुख कापड निर्यातीला प्रोत्साहन देण्यासाठी राज्य आणि केंद्रीय कर आणि इतर कर सवलत  योजना 07.03.2019 पासून लागू करण्यात आली आहे.
- निर्यातित उत्पादनांवर शुल्क आणि कर माफी  योजना 01.01.2021 पासून लागू करण्यात आली आहे.
- व्यापार सुलभ करण्यासाठी आणि निर्यातदारांद्वारे मुक्त व्यापार कराराचा  वापर वाढवण्याच्या दृष्टीने मूळ प्रमाणपत्रासाठी सामायिक डिजिटल प्लॅटफॉर्म सुरू करण्यात आला आहे.
- विशिष्ट कृती योजनांचा पाठपुरावा करून सेवा निर्यातीला प्रोत्साहन देण्यासाठी आणि त्या वैविध्यपूर्ण करण्यासाठी 12 विशेष सेवा क्षेत्रे ओळखली गेली आहेत.
- प्रत्येक जिल्ह्यात निर्यात क्षमता असलेल्या उत्पादनांची ओळख करून, या उत्पादनांच्या निर्यातीतील अडथळे दूर करून आणि स्थानिक निर्यातदार/ उत्पादकांना जिल्ह्यात रोजगार निर्माण करण्यासाठी पाठिंबा देऊन त्या जिल्ह्यांचा निर्यात केंद्र म्हणून विकास सुरू करण्यात आला आहे.
- भारताच्या व्यापार, पर्यटन, तंत्रज्ञान आणि गुंतवणुकीच्या उद्दिष्टांना चालना देण्यासाठी परदेशातील भारतीय दूतावासांची सक्रिय भूमिका वाढवण्यात आली आहे.
- कोविड महामारीच्या पार्श्वभूमीवर देशांतर्गत उद्योगांना विविध बँकिंग आणि आर्थिक क्षेत्रातील मदत उपायांद्वारे, विशेषत: निर्यातीत मोठा वाटा असलेल्या सूक्ष्म लघु आणि मध्यम उद्योगांना मदत करण्यासाठी पॅकेज जाहीर केले गेले.
ही माहिती वाणिज्य आणि उद्योग मंत्रालयाच्या राज्यमंत्री डॉ. अनुप्रिया पटेल यांनी आज लोकसभेत एका प्रश्नाच्या लेखी उत्तरात दिली.N.Chitale/S.Mukhedkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 87
निती आयोग
देशाच्या युवकांमध्ये नवकल्पना आणि सृजनशीलतेला चालना देण्यासाठी अटल इनोव्हेशन मिशनकडून तीन नाविन्यपूर्ण संसाधने
नीति आयोगाच्या अटल इनोव्हेशन मिशनने देशातल्या तरुणांमध्ये नवकल्पना आणि सृजनशीलता वाढवण्याच्या उद्देशाने तीन नवीन संसाधनांचा प्रारंभ केला आहे. या मध्ये अटल टिंकरिंग अभ्यासक्रम, उपकरण विषयक पुस्तिका आणि 2023-24 साठीच्या कार्यक्रमांची दिनदर्शिका सादर करण्यात आली.
अटल टिंकरिंग अभ्यासक्रम ही एक संरचित शिक्षण प्रणाली आहे. विद्यार्थ्यांना त्यांच्यातील नवकल्पना आणि कौशल्ये विकसित करुन ती सुधारण्यात मदत करण्यासाठी या प्रणालीची रचना केली गेली आहे. या अभ्यासक्रमाद्वारे विद्यार्थ्यांना प्रायोगिक शिक्षणाद्वारे दैनंदिन समस्यांवर सृजनशील उपाय शोधण्यसाठी आणि ते आरेखित करण्यासाठी प्रोत्साहित केले जाईल.
उपकरण विषयक पुस्तिका, देशभरातील शाळांमधील अटल टिंकरिंग लॅबमध्ये पुरविल्या जाणाऱ्या उपकरणांवर सर्वसमावेशक मार्गदर्शन प्रदान करते. या पुस्तिकेमध्ये प्रत्येक उपकरण आणि साधनांबद्दल तपशीलवार माहिती दिली आहे. यात उपकरणांची वैशिष्ट्ये, उपयुक्तता आणि त्यांचा वापर करून तयार केल्या जाऊ शकणार्या प्रकल्पांची उदाहरणे यांचा समावेश आहे. नावीन्यपूर्ण आणि समस्या सोडवण्याच्या शक्यतांचा शोध घेणाऱ्या प्रत्येकासाठी हे एक मौल्यवान संसाधन आहे.
याशिवाय, 2023-24 साठीच्या कार्यक्रमांची दिनदर्शिका विद्यार्थ्यांमध्ये नाविन्य आणि उद्योजकतेला चालना देण्याच्या उद्देशाने आयोजित केले जाणारे कार्यक्रम, कार्यशाळा आणि स्पर्धांचे वर्षभराचे वेळापत्रक दर्शवते.
"स्वत:च्या आव्हानांवर नाविन्यपूर्ण उपाय शोधण्यात सक्षम असा एक स्वावलंबी भारत निर्माण करण्याच्या सरकारच्या संकल्पनेशी सुसंगत असलेली ही नवीन संसाधने लाँच करताना आम्हाला आनंद होत आहे, असे अटल इनोव्हेशन मिशनचे डॉ. चिंतन वैष्णव यांनी या कार्यक्रमात बोलताना सांगितले.
हे उपक्रम भारताच्या तरुण मनांना उद्याचे नवोन्मेषक आणि पथप्रदर्शक बनण्यासाठी आवश्यक कौशल्यांसह सक्षम बनवतील.”
अटल इनोव्हेशन मिशन भारतातील तरुणांमध्ये नवकल्पना आणि उद्योजकतेची संस्कृती निर्माण करण्यासाठी वचनबद्ध आहे आणि ही संसाधने त्या वचनबद्धतेचा पुरावा आहेत. या संसाधनांमुळे देशभरातील शिक्षक, मार्गदर्शक आणि विद्यार्थी सक्षम भारतासाठी नवकल्पनांचा विकास करण्यात आवश्यक कौशल्यांनी सुसज्ज होतील.